10-jarige van Pretoria al week lank soekJohannes Venter van Pretoria-Noord word reeds sedert Dinsdag 30 Oktober vermis. Pamflet: Pink Ladies ŉ Tienjarige seun van Pretoria-Noord word steeds vermis nadat hy op 30 Oktober laas gesien is. Dessie Rechner van die organisasie Pink Ladies, ŉ organisasie wat dit daarop toespits om vermiste mense op te spoor, sê Johannes Phillip Venter se ouma het hom ŉ week gelede na sy skool, die Laerskool Voortrekker Eeufees in Presidentstraat, geneem, maar hy het geen van sy klasse daardie dag bygewoon nie. Volgens Rechner het sy pa hom na bewering by die skool kom haal, waarna hulle saam in ŉ Shoprite in Pretoria-Noord gesien is. Venter het ŉ groen skoolsak met ŉ wapen daarop by hom gehad. Venter se ma is oorlede. Rechner sê dis “ŉ ingewikkelde geval” en al wat sy in dié stadium bekend kan maak, is die inligting wat op hul strooibiljet van die vermiste seun verskyn. “Ek hoop regtig ons spoor hom op.” Venter is betrokke by die Gereformeerde Kerk Wonderboompoort se Koningskinders-evangelisasie-aksie vir kinders van die omgewing. Lidmate gaan haal die kinders Sondae by hul huis vir die erediens en katkisasie, een keer per maand is daar ’n spesiale aksie en jaarliks word ’n groot kamp gereël. Volgens Rechner word die saak ook deur die polisie ondersoek. Enigeen met inligting oor waar Venter hom bevind, kan die polisie van Pretoria-Noord by 082 319 9798 of Pink Ladies by 072-214-7439, 083-378-4882 of 086-001-0111 bel.